和孫朴韋蟾孔雀詠
作者：李商隱
朝代：唐

paragraphs: 此去三梁遠，今來萬里攜。
西施因網得，秦客被花迷。
可在青鸚鵡，非關碧野雞。
約眉憐翠羽，刮目想金篦。
瘴氣籠飛遠，蠻花向坐低。
輕於趙皇后，貴極楚懸黎。
都護矜羅幕，佳人炫繡袿。
屏風臨燭釦，捍撥倚香臍。
舊思牽雲葉，新愁待雪泥。
愛堪通夢寐，畫得不端倪。
地錦排蒼雁，簾釘鏤白犀。
曙霞星斗外，涼月露盤西。
妬好休誇舞，經寒且少啼。
紅樓三十級，穩穩上丹梯。